32003D0074
L 028/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 януари 2003 година
за изменение на Решения 1999/283/ЕО и 2000/585/ЕО по отношение на Ботсуана
(нотифицирано под номер С(2003) 403)
(текст от значение за ЕИП)
(2003/74/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от рода на едрия рогат добитък, свине, овце, кози и свине, както и на прясно месо или месни продукти от трети страни (1), последно изменена с Регламент (ЕО) № 1452/2001 (2), и по-специално член 14, параграф 3 от нея,
като взе предвид Директива 92/45/ЕО на Съвета от 16 юни 1992 г. относно здравните и ветеринарно-санитарните проблеми, свързани с отстрелването на дивеч и пускането на пазара на месо от дивеч (3), последно изменена с Директива 97/79/ЕО (4), и по-специално член 16, параграф 3 от нея,
като взе предвид Директива 92/118/ЕИО на Съвета от 17 декември 1992 г. за определяне на ветеринарно-санитарните и здравните изисквания относно търговията и вноса в Общността на продукти, които не са подчинени, по отношение на посочените изисквания, на специалните правила на Общността, посочени в глава I от приложение А към Директива 89/662/ЕИО и, по отношение на патогените, на Директива 90/425/ЕИО (5), последно изменена с Решение 2003/42/ЕО на Комисията (6), и по-специално член 10 от нея,
като има предвид, че:
(1)
Ветеринарно-санитарните условия и условията за ветеринарно сертифициране при внос на прясно месо от някои африкански страни са определени в Решение 1999/283/ЕО на Комисията (7), последно изменено с Решение 2002/646/ЕО (8).
(2)
Ветеринарно-санитарните и здравните условия и ветеринарното сертифициране при внос на месо от дивеч, месо от дивеч, отглеждан във ферми, и заешко месо от трети страни са установени с Решение 2000/585/ЕО на Комисията (9), последно изменено с Решение 2002/646/ЕО.
(3)
На 7 януари 2003 г. е било потвърдено за огнище на шап в Ботсуана, възникнало в одобрената зона на ЕО № 6, като първият случай на зараза в стопанството е бил открит на 23 декември 2002 г. Компетентните ветеринарни органи на Ботсуана незабавно са прекратили износа за Европейската общност на обезкостено прясно говеждо, овче и козе месо, както и на месо от диви и отглеждани във ферми копитни животни от цялата страна.
(4)
Органите в Ботсуана в момента провеждат спешно ваксиниране и разследват появата на огнището, за да оценят положението в страната. Докато резултатите от тази оценка обаче не са налични, не е възможно Ботсуана да се районира, за да се разреши вносът на обезкостено прясно месо от животни от рода на едрия рогат добитък, овце, кози и от домашните и диви копитни животни.
(5)
Към момента вносът на прясно месо от Ботсуана би представлявал риск от въвеждане на шап на територията на Общността. Поради това вносът на обезкостено прясно месо от животни от рода на едрия рогат добитък, овце, кози и от домашни и диви копитни животни от вече одобрените зони в Ботсуана следва временно да се прекрати.
(6)
Властите на Ботсуана обаче са предоставили подробна информация за партидите с прясно месо в процес на превозване към Общността, като гарантират, че тези партиди са били произведени преди датата на заразяване. Следователно има основание да се разреши вносът на територията на Европейския съюз на тези партиди, както и на партидите с месо от животни, заклани преди датата на заразяването.
(7)
Разпоредбите на настоящото решение се преразглеждат в рамките на три месеца, по-специално като се има предвид развитието на болестта и останалата информация, получена от властите на Ботсуана.
(8)
Решения 1999/283/ЕО и 2000/585/ЕО трябва да бъдат съответно изменени.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Приложение II към Решение 1999/283/ЕО се заменя с текста в приложение I към настоящото решение.
2. В приложение III към Решение 1999/283/ЕО бележка под линия 5 от здравната атестация в образец А се заличава.
Член 2
1. Приложение II към Решение 2000/585/ЕО се заменя с текста в приложение II към настоящото решение.
2. В приложение III към Решение 2000/585/ЕО текстът на бележка под линия 8 от здравната атестация в образец А и този на бележка под линия 7 от здравната оценка в образец Е се заменят с: „трябва да се посочи номера на версията, която фигурира в съответното и сегашното решение относно прясното месо от съответните възприемчиви домашни видове.“
Член 3
Настоящото решение се преразглежда в рамките на три месеца, като се има предвид развитието на ситуацията с болестта шап в Ботсуана.
Член 4
Настоящото решение се прилага от 7 февруари 2003 г.
Член 5
Адресати на настоящото решение са държавите-членки.
Съставено в Брюксел на 31 януари 2003 година.